AD permezz ta’ stqarrija saqsiet jekk il-Gvern jafx bil-fenomenu ta’ inflazzjoni baxxa li qed ifixkel it-tkabbir ekonomiku u xi pjanijiet għandu biex jindirizza din il-problema. Il–figuri tal-Eurostat juru li erba’ stati membri diġa qegħdin jesperjenzaw diflazzjoni: il-Greċja, il-Bulgarija, Ċipru u l-Irlanda. Iċ-Chairperson ta’ Alternattiva Demokratika, Prof. Arnold Cassola, qal: “L-inflazzjoni f’Malta niżlet f’daqqa minn 1.8% f’Marzu tal-2013 għall-figura baxxa ta’ 0.5% f’Novembru tal-2013. Dan il-fenomenu qiegħed jinħass ukoll fl-Ewropa b’inflazzjoni medja ta’ 0.7% skont kif ġie irrapurtat. L-importazzjoni u l-esportazzjoni minn Malta naqsu bi 17% u 20% rispettivament fl-ewwel tmien xhur tal-2013 ikkumparat mal-istess perjodu fl-2012. “Dan juri ċar li t-tnaqqis drastiku fil-konsum domestiku u barrani jista’ jħarbat kull sforz kemm pubbliku kif ukoll privat biex jitħallsu lura d-djun u jġib ir-riskju li tieqaf għal kollox id-domanda għall-konsum raġonevoli. Il-konsum ta’ prodotti bla kontroll huwa ħazin, imma l-konsum ta’ servizzi kulturali, servizzi online, eċċ, huwa tajjeb u għandu jiċi inkoraġġit. Dan qed ikollu effett fuq kumpaniji tal-manifattura: Erba’ kumpaniji tal-manifattura f’Malta qed jikkunsidraw li jnaqqsu l-ħaddiema jew qed joffru ħinijiet ta’ xogħol imqassra minħabba t-tnaqqis fid-domanda.” kompla jgħid Cassola Prof. Cassola temm jgħid: “AD tħeġġeġ lill-Gvern biex jiżvela l-pjanijiet tiegħu ta’ kif biħsiebu jagħmel tajjeb għall-effetti tal-inflazzjoni baxxa, peress li l-Budget tal-2014 qed ibassar żieda fid-dħul totali mit-taxxi, dħul mill-VAT u liċenzji imma m’għandux pjanijiet biex jattira impiegi ġodda b’pagi diċenti. Din hija xiħaġa kontradittorja u l-Gvern tajjeb li jaffaċċja r-realta` u jkun onest mal-poplu.”